b'\n_START_ARTICLE_\nPape\xc5\xbe Gregor IX.\n_START_SECTION_\n\xc5\xbdivljenjepis\n_START_PARAGRAPH_\nKardinali so \xc5\xbeeleli izvoliti po smrti Honorija III. takega pape\xc5\xbea, ki bi bil kos cesarju Frideriku II.: ali da bi ga na miren na\xc4\x8din privedel do ubogljivosti, ali pa da bi ga prisilil. Ve\xc4\x8dina je glasovala za sposobnega in izobra\xc5\xbeenega kardinala-\xc5\xa1kofa, grofa Konrada Uracha, ki je kot legat v Franciji in Nem\xc4\x8diji navezal stike z mnogimi pomembnimi osebnostmi, tudi s samim cesarjem, in je kot tak najbolj\xc5\xa1e poznal tamkaj\xc5\xa1nje razmere. Nobeno prigovarjanje pa ga ni moglo ukloniti, da bi izvolitev sprejel \xe2\x80\x93 a znan je bil kot trmast. Zato so \xc5\xbee tri dni po Honorijevi smrti \xe2\x80\x93 21. marca 1227 \xe2\x80\x93 izvolili enoglasno ostijskega kardinala-\xc5\xa1kofa Ugolina di Contija, ki je bil grof v Anagniju in Segniju. Kardinal je postal \xc5\xbee za \xc4\x8dasa pape\xc5\xbea Inocenca in je utrdil povezanost Rima in italijanskih dr\xc5\xbeavic s Svetim sede\xc5\xbeem.\n_START_SECTION_\nSmrt\n_START_PARAGRAPH_\nLeta 1241 so na katoli\xc5\xa1ki Poljsko in Ogrsko vdrli Mongoli. Pape\xc5\xbe je pozval vse kr\xc5\xa1\xc4\x8danske vladarje, naj povedejo kristjane na kri\xc5\xbearsko vojno zoper osvajalce. To je bilo tudi njegovo zadnje dejanje, kajti umrl je 22. avgusta 1241. Pokopan je v Baziliki svetega Petra.\n_START_SECTION_\nOcena\n_START_PARAGRAPH_\n\xc4\x8ceprav ga cesar Friderik II. ni maral, je o njem izjavil, da je \xc2\xbbneomade\xc5\xbeevanega \xc5\xbeivljenja, na dobrem glasu, izredno pobo\xc5\xbeen, dober govornik, u\xc4\x8den mo\xc5\xbe, ki sveti kot zvezda v kardinalskem zboru.'